自題懶愚室
作者：何師韞
朝代：宋

paragraphs: 君不見南嶽懶殘師，佯狂啖殘食。
鼻涕任垂頤，懶爲俗人拭。
又不見愚溪子柳子，堂堂古遺直。
以愚名溪山，于今慕其德。
二子真吾師，欲見不可得。
唯有懶愚樹，終日對顔色。
齊威勤讀書，輪扁巧斵輪。
勤巧動心志，何如懶愚貞。
衰年髮已皤，行少坐時多。
亦欲傚勤巧，奈此懶愚何。